Ψήφισμα του Ευρωπαϊκού Κοινοβουλίου

της 5ης Μαΐου 2010

με τις παρατηρήσεις που αποτελούν αναπόσπαστο μέρος της απόφασής του σχετικά με την απαλλαγή όσον αφορά την εκτέλεση του προϋπολογισμού του Οργανισμού Θεμελιωδών Δικαιωμάτων της Ευρωπαϊκής Ένωσης για το οικονομικό έτος 2008

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

έχοντας υπόψη τους οριστικούς ετήσιους λογαριασμούς του Οργανισμού Θεμελιωδών Δικαιωμάτων της Ευρωπαϊκής Ένωσης για το οικονομικό έτος 2008,

έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Οργανισμού Θεμελιωδών Δικαιωμάτων της Ευρωπαϊκής Ένωσης για το οικονομικό έτος 2008, συνοδευόμενη από τις απαντήσεις του Οργανισμού [1],

έχοντας υπόψη τη σύσταση του Συμβουλίου της 16ης Φεβρουαρίου 2010 (5827/2010 — C7-0061/2010),

έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων [2], και ιδίως το άρθρο 185,

έχοντας υπόψη τον κανονισμό (ΕΚ) αριθ. 168/2007 του Συμβουλίου, της 15ης Φεβρουαρίου 2007, για την ίδρυση Οργανισμού Θεμελιωδών Δικαιωμάτων της Ευρωπαϊκής Ένωσης [3], και ιδίως το άρθρο 21,

έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 [4], και ιδίως το άρθρο 94,

έχοντας υπόψη το άρθρο 77 και το παράρτημα VI του εσωτερικού κανονισμού του,

έχοντας υπόψη την έκθεση της επιτροπής ελέγχου των προϋπολογισμών και τη γνωμοδότηση της επιτροπής πολιτικών ελευθεριών, δικαιοσύνης και εσωτερικών υποθέσεων (A7-0090/2010),

A. λαμβάνοντας υπόψη ότι το Ελεγκτικό Συνέδριο επισημαίνει ότι έλαβε εύλογη διαβεβαίωση όσον αφορά την αξιοπιστία των ετήσιων λογαριασμών για το οικονομικό έτος 2008 και ότι οι υποκείμενες πράξεις είναι νόμιμες και κανονικές,

B. λαμβάνοντας υπόψη ότι, στις 23 Απριλίου 2009, το Κοινοβούλιο χορήγησε απαλλαγή στον διευθυντή του Οργανισμού Θεμελιωδών Δικαιωμάτων της Ευρωπαϊκής Ένωσης όσον αφορά την εκτέλεση του προϋπολογισμού του Οργανισμού για το οικονομικό έτος 2007 [5], στο δε συνοδευτικό ψήφισμα της απόφασης περί απαλλαγής επισημαίνει, μεταξύ άλλων:

- ότι ο Οργανισμός θα πρέπει να επιδιώκει συνέργειες και να αποφεύγει τις επικαλύψεις με άλλα θεσμικά όργανα που δραστηριοποιούνται στον τομέα των ανθρώπινων δικαιωμάτων, και ιδίως με το Συμβούλιο της Ευρώπης,

- ότι η Ευρωπαϊκή Υπηρεσία καταπολέμησης της απάτης (OLAF) είχε κινήσει έρευνα σχετικά με τον Οργανισμό· ζητούσε συνεπώς από την OLAF, τον Οργανισμό και την Επιτροπή να ενημερώσουν το συντομότερο την αρμόδια για τον προϋπολογισμό αρχή σχετικά με τα αποτελέσματα της έρευνας και τα ενδεχόμενα μέτρα συνέχειας,

- τη διαπίστωση του Ελεγκτικού Συνεδρίου, σε σχέση με μία διαδικασία προμήθειας, ότι η δημοσιευθείσα μέθοδος υπολογισμού μείωσε έμμεσα τη σχετική σημασία του κριτηρίου της τιμής, γεγονός που ενδέχεται να αποθάρρυνε ορισμένους προσφέροντες και αντιβαίνει στην αρχή της χρηστής δημοσιονομικής διαχείρισης·

1. σημειώνει με ικανοποίηση ότι κατέστη δυνατό για το Ελεγκτικό Συνέδριο να αποκομίσει εύλογη βεβαιότητα ότι οι ετήσιοι λογαριασμοί του Οργανισμού για το οικονομικό έτος που έκλεισε στις 31 Δεκεμβρίου 2008 είναι από κάθε σημαντική άποψη αξιόπιστοι και ότι οι υποκείμενες πράξεις του Οργανισμού είναι, στο σύνολό τους, νόμιμες και κανονικές·

Απόδοση

2. ενθαρρύνει τον Οργανισμό να ορίσει στόχους Smart και δείκτες Racer στον προγραμματισμό του για να αξιολογεί τα επιτεύγματά του· σημειώνει, ωστόσο, ότι ο Οργανισμός δήλωσε ότι έχει λάβει υπόψη του αυτές τις παρατηρήσεις στο πρόγραμμά του για το 2009·

3. συγχαίρει τον Οργανισμό διότι περί τα μέσα του 2009 έθεσε σε εφαρμογή ένα λογισμικό για τον προϋπολογισμό βάσει δραστηριοτήτων, το οποίο θα παρέχει σαφείς δείκτες όσον αφορά τους διατιθέμενους δημοσιονομικούς και ανθρώπινους πόρους·

4. συγχαίρει τον Οργανισμό διότι έδωσε συνέχεια στις παρατηρήσεις του Ελεγκτικού Συνεδρίου και της αρμόδιας για τον προϋπολογισμό αρχής στο πλαίσιο της προηγούμενης διαδικασίας απαλλαγής·

5. σημειώνει ότι τα προσεχή έτη η απαλλαγή για την εκτέλεση του προϋπολογισμού του Οργανισμού θα πρέπει να βασίζεται σε μεγαλύτερο βαθμό στην αξιολόγηση της απόδοσης του οργανισμού καθ’ όλη τη διάρκεια του έτους·

Έρευνα της OLAF

6. σημειώνει ότι το 2009 η OLAF ολοκλήρωσε την έρευνα —που είχε αρχίσει το 2008— σχετικά με τον Οργανισμό και την έχει πλέον κλείσει χωρίς να δώσει συνέχεια·

Εσωτερικός λογιστικός έλεγχος

7. αναγνωρίζει ότι η υπηρεσία εσωτερικού ελέγχου (IAS) προέβη, τον Φεβρουάριο του 2008, σε έλεγχο παρακολούθησης ως προς την εφαρμογή των συστάσεων που είχαν διατυπωθεί στην έκθεσή της του 2007 και διαπίστωσε ότι εκκρεμούσε μία μόνο σύσταση (σχετικά με την εποπτεία της πρόσληψης από το διοικητικό συμβούλιο)· επισημαίνει, εντούτοις, ότι οι συνθήκες έχουν μεταβληθεί και ότι, λόγω της έναρξης των δραστηριοτήτων του Οργανισμού και του διορισμού του νέου του διευθυντή, η σύσταση αυτή στερείται πλέον αντικειμένου και μπορεί, συνεπώς, να θεωρηθεί ότι έχει τεθεί σε εφαρμογή·

8. παραπέμπει, για περαιτέρω παρατηρήσεις οριζόντιου χαρακτήρα που συνοδεύουν την απόφαση απαλλαγής, στο ψήφισμά του, της 5ης Μαΐου 2010 [6], σχετικά με την απόδοση, τη δημοσιονομική διαχείριση και τον έλεγχο των οργανισμών.

[1] ΕΕ C 304 της 15.12.2009, σ. 10.

[2] ΕΕ L 248 της 16.9.2002, σ. 1.

[3] ΕΕ L 53 της 22.2.2007, σ. 1.

[4] ΕΕ L 357 της 31.12.2002, σ. 72.

[5] ΕΕ L 255 της 26.9.2009, σ. 198.

[6] Κείμενα που εγκρίθηκαν, P7_TA(2010) 139, βλέπε σελίδα 241 της παρούσας Επίσημης Εφημερίδας.

--------------------------------------------------